**ELŐTERJESZTÉS**

**Körmend Város Önkormányzata Képviselő-testületének 2017. március 29-i ülésére**

**Tárgy:** az EFOP-1.5.3-16 kódszámú „Humán szolgáltatások fejlesztése térségi szemléletben – kedvezményezett térségek” című pályázati felhívással kapcsolatos döntések meghozatala

Tisztelt Képviselő-testület!

Az Emberi Erőforrás Fejlesztési Operatív Program keretében az Emberi Erőforrások Minisztériuma felhívást tett közzé az EFOP-1.5.3-16 kódszámú „Humán szolgáltatások fejlesztése térségi szemléletben – kedvezményezett térségek” című pályázatra vonatkozóan.

*A pályázat célja:*

A konstrukció egyik legfőbb célja a társadalmi felzárkózás érdekében a területi különbségek csökkentése, a minőségi humán közszolgáltatásokhoz való hozzáférés javítása.

A projekt célkitűzései a humán közszolgáltatások szakembereit ösztönző programok indítása, a hátrányos helyzetű csoportok foglalkoztathatóságának, foglalkoztatásának javítása, a helyi kisközösségek szerepének erősítése, a vidék megtartó képességének erősítése és a kultúrák közötti párbeszéd erősítése.

*Pályázók köre:*

A támogatási kérelem benyújtására kizárólag konzorciumi formában van lehetőség úgy, hogy egy konzorciumban legalább öt (maximum 10) települési önkormányzatnak kell részt vennie (a kedvezményezett járások besorolásáról szóló 290/2014. (IX.26.) Korm. rendelet szerint kedvezményezett járásokban érintett települési önkormányzatok vonatkozásában).

A pályázati kiírásra Körmend Város Önkormányzata – a konzorcium vezetőjeként – kívánja a pályázatot benyújtani, mely konzorciumhoz az alábbi települések csatlakozását kezdeményeztük: Magyarszecsőd, Molnaszecsőd, Egyházashollós, Vasalja, Pinkamindszent, Magyarnádalja és Kemestaródfa.

*Megpályázható összeg:*

Az elnyerhető támogatás maximális összege 250.000.000 Ft (a projekt megvalósításába bevont települések teljes lakónépessége alapján), formája pedig vissza nem térítendő támogatás. A támogatás maximális mértéke az összes elszámolható költség 100 százaléka.
A projekt előkészítése magába foglalja a helyzetfeltárást, az előzetes igényfelmérések, célcsoport elemzések, valamint a pályázat benyújtásához elengedhetetlen ún. *Emberi Erőforrás Fejlesztési Terv* elkészítését is.

*Megvalósítási időszak:*

A megvalósítás időtartamára legalább 24, legfeljebb 48 hónap áll rendelkezésre.

A pályázat benyújtására az első szakaszban 2017. március 01. és 2017. április 01. között van lehetőség.

Kérem a tisztelt Képviselő-testületet, hogy az előterjesztésben foglaltakat tárgyalja meg, és járuljon hozzá az EFOP-1.5.3-16 kódszámú, „Humán szolgáltatások fejlesztése térségi szemléletben-kedvezményezett térségek” című pályázaton való részvételhez a határozati javaslatban foglaltak szerint.

**HATÁROZATI JAVASLAT**

Körmend Város Önkormányzatának Képviselő-testülete

* pályázatot nyújt be az EFOP-1.5.3-16 kódszámú „Humán szolgáltatások fejlesztése térségi szemléletben – kedvezményezett térségek” című pályázati kiírásra 250 millió forint támogatási összeg igénylésével.
* vállalja, hogy a pályázat előkészítéséhez bruttó 800.000,- Ft-ot biztosít a 2017. évi költségvetésében a gazdálkodási tartalék terhére.

Felelős: polgármester

Határidő: 2017. április 01. – pályázat benyújtása

* felhatalmazza Körmend város Önkormányzatának polgármesterét, hogy a konzorciumi megállapodást, - mint a konzorcium vezetője - Magyarszecsőd, Molnaszecsőd, Egyházashollós, Vasalja, Pinkamindszent, Magyarnádalja és Kemestaródfa önkormányzataival aláírja.

Felelős: polgármester

Határidő: döntést követően azonnal

* felhatalmazza a polgármestert, a konzorcium vezetőjeként, hogy a pályázat előkészítéséhez és benyújtásához szükséges nyilatkozatok megtételére, dokumentumok és szerződések aláírására.

Felelős: polgármester

Határidő: folyamatosan

Körmend, 2017. március 20.

 ……………….……
 Bebes István
 polgármester